Vaakuna

Vaakuna on vaakunaselityksen määrittämä, kilvelle sijoitettu heraldinen tunnus.

 Vaakunalajit 
Vaakunat voidaan jaotella esimerkiksi seuraavasti:Kara 1998, s. 58–61.

 Henkilövaakunat jaetaan aatelisvaakunoihin ja porvarisvaakunoihin.
 Yhteisövaakunoita ovat muun muassa ammattikuntavaakunat, yhdistysvaakunat ja sukuseuravaakunat.
 Aluevaakunoita käyttävät esimerkiksi valtiot, läänit, maakunnat ja kunnat.
 Kirkollisissa vaakunoissa on kilven ulkopuolella kirkkoon liittyviä elementtejä, kuten pyhiinvaeltajan hattu, paimensauva, arkkipiispanristi, piispanhiippa ja ristisauva.

 Vaakunan osat 

Yksinkertaisimmillaan vaakuna on pelkkä kilpi väreineen ja tunnuksineen. Vaakunan tunnuksia ovat kilven jaot, airutkuviot sekä muut kuviot eli ristit ja yleiskuviot. Kilven päällä voi olla kypärä peitteineen ja koristeineen. Täydellisessä vaakunassa voi kilven ja kypärän lisäksi olla myös arvokruunu, kilven jalusta, kilvenkannattajat, kilven takana olevaa esineistöä sekä vaakunaviitta tai vaakunateltta. Lisäksi vaakunassa voi olla tunnuslause, sotahuuto ja kunniamerkki.Kara 1998, s. 6, 8. Hallitsijan vaakunassa voi olla kruunausviitta.Kara 1998, s. 46.

 Käyttö 
Vaakuna on arvokas symboli, mikä kuuluu ottaa huomioon sen sijoituksessa. Vaakuna sijoitetaan arvokkaaseen ja keskeiseen paikkaan, eikä sitä peitetä tai varusteta siihen kuulumattomilla lisäkkeillä. Kun vaakunoita on useita, arvokkain vaakuna sijoitetaan arvokkaammalle paikalle kuin vähemmän arvokkaat vaakunat. Vaakunan muotoilu ja valmistusmateriaali riippuvat vaakunan sijoituspaikasta. Seinään sijoitettu vaakuna voidaan valmistaa esimerkiksi mosaiikista tai graniitista. Vierekkäin sijoitetut vaakunat muotoillaan niin, että oikeanpuolisen vaakunan kuviot käännetään vasemmanpuolista kohti, joitain luonnollisia poikkeuksia, kuten tähtikuvioita ja kirjaimia, lukuun ottamatta. Kirkossa olevat vaakunat käännetään alttaria kohti, ja teatterissa näyttämöä kohti. Auton kyljessä ja muissa liikkuvissa kohteissa vaakuna käännetään menosuuntaa kohti. Lipussa vaakuna käännetään tankoon päin.Eriksson 1982, s. 44–45.

 Katso myös 
 Suomen kunnanvaakunat
 Suomen kirkolliset vaakunat
 Ruotsin kuntavaakunat
 Luettelo itsenäisten valtioiden vaakunoista

 Lähteet 



 Viitteet 

 Aiheesta muualla 
 Gunnar Clément : Ukko-Pekan ja sotamarsalkka Mannerheimin vaakunat. Aatelismerkkien synty ja kehitys vuosisatojen kuluessa, Hakkapeliitan joulu, 01.12.1934, s. 34, Kansalliskirjaston digitaaliset aineistot

*
Luokka:Seulonnan keskeiset artikkelit